ວິທີກວດມະເຮັງລຳໄສ້ ແບບໃໝ່ ໂດຍບໍ່ຕ້ອງແຫຍ່ ລຳໄສ້ ແມ່ນຖືກຕ້ອງ ຮອດ 92% (ວີດີໂອ ພາສາລາວ) 
​ໃນວິທີ​ໃໝ່​ນີ້ ຄົນ​ໄຂ້​ສາມາດ​ເອົາ​ ຕົວຢ່າງ​ອຸດ​ຈະລະ​ ຢູ່​ກັບ​ເຮືອນ​ ແລ້ວສົ່ງ​ໄປ​ໃຫ້​ຫ້ອງ​ກວດ ​ ເພື່ອ​ກວດ​ຫາ ​ເຄື່ອງໝາຍພັນທຸ​ກຳ 3 ຢ່າງ ທີ່​ພົວພັນ​ກັບ​ຕຸ່ມ ຫລື​ເນື້ອ​ງອກ ​ໄລຍະ​ເລີ້ມ​ຕົ້ນ.
ອິງຕາມ ກອງທຶນໂລກເພື່ອການຄົ້ນຄ້ວາໂຣກມະເຮັງ ແລະ ສະຖາບັນຄົ້ນຄ້ວາມະເຮັງຂອງອາເມຣິກາ ມະເຮັງລຳໃສ້ໃຫຍ່ ແມ່ນໂຣກມະເຮັງທີ່ມີຄົນເປັນຫລາຍອັນດັບສາມ ຢູ່ໃນທົ່ວໂລກ ແລະເປັນສາເຫດການເສຍຊີວິດອັນດັບສີ່ ສຳຫລັບທັງຜູ້ຊາຍ ແລະແມ່ຍິງ ແຕ່ຄວາມຢູ່ລອດແມ່ນມີອັດຕາສູງຂຶ້ນ ຖ້າຫາກມີ ການກວດພົບໄວແລະວິນິດໄສແຕ່ຫົວທີ ບັດນີ້ ມີການຄົ້ນພົບ ວິທີກວດແບບໃໝ່ ເພື່ອນຳໃຊ້ແທນວິທີກວດ ທີ່ໃຊ້ຢູ່ປັດຈຸບັນນີ້ ໂດຍການແຫຍ່ກອ້ງຖ່າຍຮູບນ້ອຍໆ ເຂົ້າໄປສ່ອງເບິ່ງລຳໃສ້ ໃຫຍ່ ທີ່ຜູ້ຄົນບໍ່ມັກແລະບໍ່ຢາກເຮັດນັ້ນ George Putic ມີ ລາຍງານ ຊຶ່ງດາຣາຈະນຳມາສະເໜີທ່ານ ບັນດານາຍແພດກ່າວວ່າ ວິທີກວດຫາມະເຮັງລຳໄສ້ ທີ່ເຊື່ອຖືໄດ້ຫລາຍທີ່ສຸດ ແມ່ນວິທີ ກວດ ທີ່ເອີ້ນວ່າ colonoscopy ຄືໃຊ້ກ້ອງສ່ອງເບິ່ງ ທາງໃນລຳໄສ້ໃຫຍ່ຂອງຄົນໄຂ້ ດ້ວຍການນຳໃຊ້ອຸບປະກອນພິເສດອັນນຶ່ງ ເຂົາເຈົ້າສາມາດຊອກຫາ ຕຸ່ມ ຫລືເນື້ອງອກ ຢູ່ໃນລຳໄສ້ໃຫຍ່ໄດ້ ແລະເອົາມັນອອກກັບບ່ອນເລີຍ ແຕ່ວ່າ ແພດຊ່ຽວຊານດ້ານວິນິດໄສແລະປິ່ນປົວໂຣກມະເຮັງ ດຣ Ike Akunyili ແຫ່ງ ມະຫາວິທະຍາໄລນະຄອນ ໄມແອມີ ກ່າວວ່າ ວິທີນີ້ບໍ່ໄດ້ຮັບຄວາມນິຍົມ ດຣ Akunyili ເວົ້າວ່າ ດ້ວຍເຫດນັ້ນ ຫລາຍໆຄົນຈຶ່ງຫັນໄປເລືອກເອົາ ວິທີກວດເລືອດໃນຕົວຢ່າງອຸດຈະລະ ທີ່ ເຂົາເຈົ້າສາມາດເຮັດຢູ່ເຮືອນເອງໄດ້ ກໍຄືເກັບເອົາຕົວຢ່າງອຸດຈະລະຂອງຕົນ ແລ້ວສົ່ງໄປ ໃຫ້ໂຮງໝໍກວດ ແຕ່ວ່າມັນກໍເຊື່ອບໍ່ໄດ້ຫລາຍ ເພາະວ່າມັນບໍ່ສາມາດບອກໄດ້ວ່າ ມີຕຸ່ມຫລືເນື້ອງອກຢູ່ໃນລຳໄສ້ຫລືບໍ່ ແລະບາງເທື່ອກໍຮອດກວດ ບໍ່ເຫັນມະເຮັງ ທັ້ງໆທີ່ມີເນື້ອງອກທີ່ ເປັນມະເຮັງ ຢູ່ໃນລຳໄສ້ນັ້ນ ແຕ່ວ່າ ບັດນີ້ ມີວິທີກວດຕົວຢ່າງອຸດຈະລະແບບໃໝ່ ເອີ້ນວ່າ Cologuard ທີ່ອ້າງວ່າ ຖືກຕ້ອງຮອດ 92 ສ່ວນຮ້ອຍ ໃນການກວດພົບມະເຮັງລຳໄສ້ໃຫຍ່ ດຣ Akunyili ກ່າວວ່າ ນີ້ແມ່ນຂ່າວດີເປັນພິເສດ ສຳຫລັບພວກທີ່ຫລີກລ່ຽງການກວດ ດ້ວຍວິທີ colonoscopy ທີ່ປະຕິບັດກັນມາ ດຣ Akunyili ເວົ້າວ່າ ໃນວິທີໃໝ່ນີ້ ຄົນໄຂ້ສາມາດເອົາຕົວຢ່າງອຸດຈະລະຂອງຕົນ ຢູ່ກັບເຮືອນ ແລ້ວສົ່ງໄປໃຫ້ ຫ້ອງກວດ ເພື່ອກວດຫາເຄື່ອງໝາຍທາງພັນທຸກຳ 3 ຢ່າງ ທີ່ພົວພັນກັບຕຸ່ມ ຫລືເນື້ອງອກ ໄລຍະເລີ້ມຕົ້ນ ນາຍແພດປິ່ນປົວໂຣກກ່ຽວກັບລະບົບທາງເດີນຂອງອາຫານ ທ່ານ David Alquist ທີ່ ຄລີນິກ Mayo ກ່າວວ່າ ວິທີກວດສອບແບບໃໝ່ນີ້ ສາມາດນຳໄປສູ່ການຫລຸດລົງ ໃນຈຳ ນວນຄົນເປັນໂຣກມະເຮັງລຳໄສ້ໃຫຍ່ ຄືກັນກັບທີ່ການກວດ PAP Smear ເຮັດໃຫ້ຈຳ ນວນແມ່ຍິງ ທີ່ເປັນມະເຮັງປາກມົດລູກ ຫລຸດນ້ອຍລົງ ດຣ Alquist ກ່າວວ່າ ພວກນາຍແພດເວົ້າວ່າ ເມື່ອໃດທີ່ການກວດຫາເຄື່ອງໝາຍພັນທຸກຳ ມີຄວາມກ້າວໜ້າ ທັນສະໄໝຫລາຍຂຶ້ນແລ້ວ ໃນບໍ່ຊ້າ ວິທີການກວດແບບໃໝ່ນີ້ ກໍອາດຈະສາມາດນຳໃຊ້ ເພື່ອກວດຫາໂຣກມະເຮັງລະບົບທາງເດີນອາຫານອື່ນໆໄດ້